DA Den Europæiske Unions Tidende L 101/1

KOMMISSIONENS FORORDNING (EU) 2017/693

af 7. april 2017

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bitertanol, chlormequat og tebufenpyrad i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 16, stk. 1, litra a), artikel 17, artikel 18, stk. 1, litra b), og artikel 49, stk. 2, og

ud fra følgende betragtninger:

(1) I bilag II og i del B i bilag III til forordning (EF) nr. 396/2005 er der fastsat maksimalgrænseværdier (i det følgende benævnt »MRL'er«) for restkoncentrationer af bitertanol og chlormequat. Der er i del A i bilag III til nævnte forordning fastsat MRL'er for tebufenpyrad.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (2), afgivet en begrundet udtalelse om de eksisterende maksimalgrænseværdier for bitertanol. Ved Kommissionens gennemførelsesforordning (EU) nr. 767/2013 (3) tilbagekaldes godkendelsen af bitertanol, da de nødvendige yderligere bekræftende oplysninger vedrørende dette aktivstof, jf. Kommissionens gennemførelsesforordning (EU) nr. 1278/2011 (4), ikke er blevet forelagt. Alle eksisterende godkendelser af plantebeskyttelsesmidler, der indeholder bitertanol, er blevet kaldt tilbage, og der er ikke blevet indberettet godkendte anvendelser i tredjelande. I henhold til artikel 17 i forordning (EF) nr. 396/2005, sammenholdt med artikel 14, stk. 1, litra a), i samme forordning, bør MRL'erne for bitertanol i bilag II og del B i bilag III til forordningen derfor udgå. Autoriteten foreslog at ændre definitionen af restkoncentration til summen af bitertanol-isomerer og anbefalede at reducere MRL'erne for planteprodukter og animalske produkter til den relevante bestemmelsesgrænse (i det følgende benævnt »LOD«). Disse forskellige standardværdier bør fastsættes i bilag V til forordning (EF) nr. 396/2005, jf. artikel 18, stk. 1, litra b), i forordning (EF) nr. 396/2005.

(3) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende MRL'er for chlormequat (5). Den foreslog at ændre definitionen af restkoncentration til summen af chlormequat og salte heraf, udtrykt som chlormequatchlorid. Nylige overvågningsdata viser, at restkoncentrationer forekommer på ubehandlede dyrkede svampe og ubehandlede pærer på et højere niveau end bestemmelsesgrænsen. Sådanne restkoncentrationer kan være forårsaget af krydskontaminering af dyrkede svampe med halm, der lovligt er behandlet med chlormequat, eller af utilsigtet overførsel fra tidligere anvendelser af chlormequat i pærer. Autoriteten foreslog at basere MRL'en for pærer på 95-percentilen af resultaterne af målrettede overvågningsdata og foreslog fem forskellige MRL'er for dyrkede svampe, der skal vurderes af de ansvarlige for risikoovervågningen, og som er baseret på de tilgange, som De Forenede Nationers Fødevare- og Landbrugsorganisation har anbefalet med hensyn til fastsættelse af henholdsvis MRL'er for krydderier og miljøbetingede MRL'er (6). Da der ikke er nogen risiko for forbrugerne, bør MRL'en for dyrkede svampe fastsættes til det niveau, der svarer til 99-percentilen af alle stikprøveresultaterne. Disse MRL'er vil blive taget op til revision; revisionen vil tage hensyn til de oplysninger, der foreligger senest fire år efter offentliggørelsen af nærværende forordning.

(4) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (7), afgivet en begrundet udtalelse om de gældende maksimalgrænseværdier for tebufenpyrad. Den identificerede en risiko for forbrugerne vedrørende MRL'erne for sød peberfrugt. Disse MRL'er bør derfor sænkes. Autoriteten konkluderede, at der manglede en række oplysninger vedrørende MRL'erne for abrikoser, ferskner, brombær, korbær, bønner (friske, med bælg), bomuldsfrø og animalske produkter, og at der var behov for yderligere overvejelser blandt de ansvarlige for risikostyringen. Da der ikke er nogen risiko for forbrugerne, bør MRL'erne for de pågældende produkter i bilag II til forordning (EF) nr. 396/2005 fastsættes til enten det gældende niveau eller til det niveau, som autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(5) For produkter, for hvilke anvendelsen af det pågældende plantebeskyttelsesmiddel ikke er godkendt, og for hvilke der ikke findes importtolerancer eller Codex-MLR'er (CXL'er), bør MRL'erne fastsættes til den specifikke bestemmelsesgrænse eller til standard-MRL'en som angivet i artikel 18, stk. 1, litra b), i forordning (EF) nr. 396/2005.

(6) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse LOD'er. For en række stoffers vedkommende konkluderede de pågældende laboratorier, at den tekniske udvikling gør det nødvendigt at fastsætte specifikke bestemmelsesgrænser for visse varer.

(7) På baggrund af autoritetens begrundede udtalelser og under hensyntagen til alle relevante faktorer opfylder de ændringer af MRL'erne, som der er ansøgt om, kravene i artikel 14, stk. 2, i forordning (EF) nr. 396/2005.

(8) Unionens handelspartnere er gennem Verdenshandelsorganisationen blevet hørt om de nye MRL'er, og deres bemærkninger er taget i betragtning.

(9) Forordning (EF) nr. 396/2005 bør derfor ændres.

(10) For at gøre det muligt at markedsføre, forarbejde og forbruge produkter normalt bør der i forordningen fastsættes overgangsforanstaltninger for de produkter, der er produceret inden ændringen af MRL'erne, og for hvilke der foreligger data om, at der er opretholdt et højt forbrugerbeskyttelsesniveau. Da det ikke kan udelukkes, at den gældende MRL udgør en risiko for forbrugerne, bør værdien for tebufenpyrad på »0,01 (*) mg/kg« for sød peberfrugt gælde fra datoen for anvendelsen af denne forordning.

(11) Før de ændrede MRL'er træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af MRL'erne medfører.

(12) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For så vidt angår aktivstofferne bitertanol og chlormequat i og på alle produkter finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 3. november 2017.

For så vidt angår aktivstoffet tebufenpyrad i og på alle produkter, bortset fra sød peberfrugt, finder forordning (EF) nr. 396/2005 stadig anvendelse med den ordlyd, den havde, før den blev ændret ved nærværende forordning, på produkter, der er produceret inden den 3. november 2017.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 3. november 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. april 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, Review of the existing maximum residue levels for bitertanol according to Article 12 of Regulation (EC) No 396/2005. EFSA Journal 2016;14(2):4386.

(3) Kommissionens gennemførelsesforordning (EU) nr. 767/2013 af 8. august 2013 om tilbagekaldelse af godkendelsen af aktivstoffet bitertanol, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af Kommissionens gennemførelsesforordning (EU) nr. 540/2011 (EUT L 215 af 9.8.2013, s. 5).

(4) Kommissionens gennemførelsesforordning (EU) nr. 1278/2011 af 8. december 2011 om godkendelse af aktivstoffet bitertanol, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 og Kommissionens beslutning 2008/934/EF (EUT L 327 af 9.12.2011, s. 49).

(5) Den Europæiske Fødevaresikkerhedsautoritet, Review of the existing maximum residue levels (MRLs) for chlormequat according to Article 12 of Regulation (EC) No 396/2005. EFSA Journal 2016;14(3):4422.

(6) FAO, 2009, Submission and evaluation of pesticide residues data for the estimation of Maximum Residue Levels in food and feed. Pesticide Residues. 2. udgave. FAO Plant Production and Protection Paper 197, 264 s.

(7) Den Europæiske Fødevaresikkerhedsautoritet, Review of the existing maximum residue levels for tebufenpyrad according to Article 12 of Regulation (EC) No 396/2005. EFSA Journal 2016;14(4):4469.